CELEX: 32020D1782
Language: sk
Date: 2020-11-25 00:00:00
Title: Rozhodnutie Európskeho parlamentu a Rady (EÚ) 2020/1782 z 25. novembra 2020, ktorým sa mení rozhodnutie č. 573/2014/EÚ o posilnenej spolupráci medzi verejnými službami zamestnanosti (VSZ) (Text s významom pre EHP)

30.11.2020   
               
               
                  SK
               
               
                  Úradný vestník Európskej únie
               
               
                  L 400/7
               
            
         ROZHODNUTIE EURÓPSKEHO PARLAMENTU A RADY (EÚ) 2020/1782
         z 25. novembra 2020,
         ktorým sa mení rozhodnutie č. 573/2014/EÚ o posilnenej spolupráci medzi verejnými službami zamestnanosti (VSZ)
         (Text s významom pre EHP)
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 149,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         po porade s Výborom regiónov,
         konajúc v súlade s riadnym legislatívnym postupom (2),
         keďže:
         
                     (1)
                  
                  
                     Rozhodnutím Európskeho parlamentu a Rady č. 573/2014/EÚ (3) sa na obdobie od 17. júna 2014 do 31. decembra 2020 zriaďuje európska sieť verejných služieb zamestnanosti (ďalej len „sieť“).
                  
               
                     (2)
                  
                  
                     Cieľom siete je to modernizovať a posilniť verejné služby zamestnanosti (VSZ) v záujme zvýšenia ich kapacity, kvality ich služieb, ich účinnosti a ich efektívnosti. Tento cieľ by sa mal dosiahnuť poskytovaním platformy na porovnávanie ich výkonnosti na úrovni Únie, identifikáciu najlepších postupov a vytvorenie systému vzájomného učenia, aby sa prispelo k dôstojnej práci a inkluzívnym a udržateľným pracovným miestam. Jej zámerom je takisto poskytnúť VSZ viac príležitostí pomáhať pri rozvoji inovatívnych politík orientovaných na budúcnosť a založených na dôkazoch v súlade s príslušnými politickými iniciatívami Únie a s cieľmi v hospodárskej a sociálnej oblasti a v oblasti zamestnanosti stanovenými v článku 3 ods. 3 Zmluvy o Európskej únii.
                  
               
                     (3)
                  
                  
                     Sieť zohrala kľúčovú úlohu pri podpore ďalšej spolupráce medzi členskými štátmi v rámci oblastí patriacich do zodpovednosti VSZ, a výrazne prispela aj k modernizácii a posilneniu VSZ. Z hodnotenia vykonávania rozhodnutia č. 573/2014/EÚ vyplýva, že sieť mala pozitívny vplyv, pričom sa v ňom uvádzajú poučenia z rôznych činností a skúseností. Sieť okrem toho zvýšila svoju kapacitu a vyvinula inovatívne opatrenia založené na dôkazoch na vykonávanie politík zamestnanosti.
                  
               
                     (4)
                  
                  
                     S cieľom zúročiť doterajšie výsledky a ďalej posilniť spoluprácu medzi VSZ by sa malo obdobie, na ktoré bola sieť zriadená, predĺžiť do 31. decembra 2027.
                  
               
                     (5)
                  
                  
                     Sieť by mala posilniť spoluprácu medzi svojimi členmi a vypracúvať spoločné iniciatívy na účely výmeny informácií a najlepších postupov vo všetkých operačných oblastiach VSZ, poskytovania porovnávacích analýz a poradenstva a propagácie inovatívnych iniciatív v oblasti sprostredkovania zamestnania. V uvedenej súvislosti a v prípade potreby by sa mala venovať pozornosť spolupráci VSZ na uľahčenie integrácie a pomoci osobám, na ktoré sa vzťahujú pravidlá Únie týkajúce sa koordinácie systémov sociálneho zabezpečenia. Činnosť siete by mala umožniť inkluzívne porovnanie všetkých VSZ založené na dôkazoch a orientované na výkon, aby bolo možné určiť najlepšie postupy v oblasti ich činnosti, a tak prispieť k lepšiemu navrhovaniu a poskytovaniu služieb zamestnanosti v rámci ich konkrétnych právomocí. Iniciatívy siete by mali zvýšiť účinnosť VSZ a prispieť k efektívnejšiemu využívaniu verejných prostriedkov.
                  
               
                     (6)
                  
                  
                     Sieť by mala podporovať vykonávanie Európskeho piliera sociálnych práv, ktorého zásady zahŕňajú poskytovanie aktívnej podpory zamestnanosti. Mala by takisto prispieť k sociálne spravodlivému prechodu na obehové hospodárstvo a k vykonávaniu príslušných zásad a cieľov Organizácie Spojených národov v oblasti trvalo udržateľného rozvoja posilnením inkluzívneho a trvalo udržateľného hospodárskeho rastu a zamestnanosti, ako aj dôstojnej práce pre všetkých.
                  
               
                     (7)
                  
                  
                     Sieť by mala pokračovať v zintenzívňovaní a posilňovaní svojej systematickej a štrukturálnej spolupráce s ostatnými príslušnými zainteresovanými stranami na trhu práce, a to aj s agentúrami Únie v oblastiach zamestnanosti, sociálnej politiky, rovnosti žien a mužov, vzdelávania a odbornej prípravy, ako aj so sociálnymi partnermi, s poskytovateľmi služieb v oblasti zamestnanosti a sociálnych vecí, organizáciami zastupujúcimi zraniteľné skupiny a s miestnymi a regionálnymi orgánmi, v podporovaní synergií, výmeny najlepších postupov a prípadne naďalej zabezpečovať konzistentný politický rámec.
                  
               
                     (8)
                  
                  
                     Úloha VSZ pri poskytovaní účinnejších služieb uchádzačom o zamestnanie a podnikom by sa mala zodpovedajúcim spôsobom podporovať na národnej a prípadne aj na regionálnej úrovni, pričom je nutné zaistiť dostatočné ľudské zdroje a finančnú podporu určenú na odbornú prípravu zamestnancov a vybavenie. Členské štáty by mali VSZ poskytovať potrebné zdroje, s cieľom umožniť VSZ úspešne sa zaoberať digitalizáciou hospodárstva, meniacimi sa pracovnými modelmi vrátane hospodárstiev s novými platformami, ako aj spoločenským a demografickým vývojom.
                  
               
                     (9)
                  
                  
                     Finančná podpora Únie pre sieť by mala byť k dispozícii v súlade s viacročným finančným rámcom na roky 2021 – 2027.
                  
               
                     (10)
                  
                  
                     Sieť a jej iniciatívy by mali byť financované v súlade s finančným plánovaním Únie a v rámci rozpočtových prostriedkov stanovených Európskym parlamentom a Radou.
                  
               
                     (11)
                  
                  
                     V prípade projektov vypracovaných sieťou alebo určených v činnostiach vzájomného učenia sa a realizovaných v jednotlivých VSZ by členské štáty mali mať prístup k finančným prostriedkom z príslušných programov Únie.
                  
               
                     (12)
                  
                  
                     S cieľom zabezpečiť plynulé pokračovanie činností siete by sa toto rozhodnutie malo uplatňovať od 1. januára 2021.
                  
               
                     (13)
                  
                  
                     Rozhodnutie č. 573/2014/EÚ by sa preto malo zodpovedajúcim spôsobom zmeniť,
                  
               PRIJALI TOTO ROZHODNUTIE:
         
            Článok 1
            Rozhodnutie č. 573/2014/EÚ sa týmto mení takto:
            
                        1.
                     
                     
                        V článku 1 sa prvý odsek nahrádza takto:
                        „Týmto sa zriaďuje sieť verejných služieb zamestnanosti Únie (VSZ) (ďalej len „sieť“) na obdobie od 1. januára 2021 do 31. decembra 2027.“ Sieť vykonáva iniciatívy ustanovené v článku 4.“
                     
                  
                        2.
                     
                     
                        Článok 3 sa mení takto:
                        
                                    a)
                                 
                                 
                                    úvodná časť sa nahrádza takto:
                                    „Cieľom tohto rozhodnutia je podporovať prostredníctvom siete spoluprácu medzi členskými štátmi týkajúcu sa zamestnanosti v tých oblastiach, za ktoré zodpovedajú VSZ, s cieľom prispievať k uskutočňovaniu politík Únie v oblasti zamestnanosti. Tieto kroky pomôžu aj pri vykonávaní zásad Európskeho piliera sociálnych práv, prispejú k plneniu cieľov Európskej zelenej dohody a dosahovaniu cieľov Organizácie Spojených národov v oblasti trvalo udržateľného rozvoja, a tým podporia:“;
                                 
                              
                                    b)
                                 
                                 
                                    písmeno a) sa nahrádza takto:
                                    
                                                „a)
                                             
                                             
                                                všetky zraniteľné sociálne skupiny s vysokou mierou nezamestnanosti, najmä starších pracovníkov a mladých ľudí, ktorí nie sú zamestnaní, ani nie sú v procese vzdelávania alebo odbornej prípravy, ako aj ľudí so zdravotným postihnutím a ľudí, ktorí čelia diskriminácii z viacerých dôvodov;“;
                                             
                                          
                              
                                    c)
                                 
                                 
                                    písmená c) a d) sa nahrádzajú takto:
                                    
                                                „c)
                                             
                                             
                                                lepšie fungovanie a inkluzívnosť trhov práce;
                                             
                                          
                                                ca)
                                             
                                             
                                                rovnosť žien a mužov;
                                             
                                          
                                                d)
                                             
                                             
                                                identifikáciu nedostatku zručností a poskytovanie informácií o ich rozsahu a lokalizácii, ako aj lepšie zosúlaďovanie zručností uchádzačov o zamestnanie s potrebami zamestnávateľov, a to aj identifikáciou potrieb v oblasti odborného vzdelávania, ako aj zamestnateľnosti uchádzačov o zamestnanie a prevencie nezamestnanosti, napríklad prostredníctvom profesijného poradenstva a odbornej prípravy;“
                                             
                                          
                              
                  
                        3.
                     
                     
                        V článku 4 sa odsek 1 mení takto:
                        
                                    a)
                                 
                                 
                                    v písmene a) sa bod i) nahrádza takto:
                                    
                                                „i)
                                             
                                             
                                                prínos k zníženiu nezamestnanosti všetkých vekových skupín, žien a mužov a zraniteľných skupín;“;
                                             
                                          
                              
                                    b)
                                 
                                 
                                    písmeno c) sa nahrádza takto:
                                    
                                                „c)
                                             
                                             
                                                prispievať k modernizácii a posilňovaniu VSZ v kľúčových oblastiach s ohľadom na politiky Únie v oblasti zamestnanosti a sociálnych vecí a so zreteľom na Európsky pilier sociálnych práv, Európsku zelenú dohodu a ciele Organizácie spojených národov v oblasti trvalo udržateľného rozvoja, ako aj výzvy spojené s digitalizáciou, meniacim sa svetom práce a pracovnými modelmi a tiež demografickými zmenami;“;
                                             
                                          
                              
                                    c)
                                 
                                 
                                    písmená f) a g) sa nahrádzajú takto:
                                    
                                                „f)
                                             
                                             
                                                prijímanie a vykonávanie svojho ročného pracovného programu, v ktorom stanoví svoje pracovné metódy, predpokladané výsledky a ďalšie informácie týkajúce sa realizácie referenčného učenia, ako aj stratégií šírenia a spolupráce;
                                             
                                          
                                                g)
                                             
                                             
                                                podporovanie a výmena najlepších postupov na identifikáciu mladých ľudí, ktorí nie sú zamestnaní, ani nie sú v procese vzdelávania alebo odbornej prípravy, ako aj na rozvoj iniciatív s cieľom zabezpečiť, aby títo mladí ľudia získali zručnosti nevyhnutné na vstup na pracovný trh a zotrvanie na ňom, a na začlenenie dlhodobo nezamestnaných a iných zraniteľných skupín do pracovného trhu.“
                                             
                                          
                              
                  
                        4.
                     
                     
                        Článok 5 sa nahrádza takto:
                        
                           „Článok 5
                           Spolupráca
                           Sieť rozvinie spoluprácu s príslušnými zainteresovanými stranami na trhu práce vrátane ďalších poskytovateľov služieb zamestnanosti a sociálnych služieb a sociálnych partnerov a prípadne s agentúrami Únie v oblastiach zamestnanosti, sociálnej politiky, rovnosti žien a mužov a organizáciami vzdelávania a odbornej prípravy zastupujúcimi nezamestnané osoby alebo iné zraniteľné skupiny, so subjektmi pre rovnaké zaobchádzanie, s organizáciami odborného vzdelávania, s mimovládnymi organizáciami pôsobiacimi v oblastiach zamestnanosti a spravodlivej transformácie a s regionálnymi a miestnymi orgánmi, a to prostredníctvom ich zapájania do príslušných činností a zasadnutí siete, ako aj výmenou informácií a údajov. V prípade potreby si sieť môže vymieňať najlepšie postupy s príslušnými verejnými službami zamestnanosti z tretích krajín.“
                        
                     
                  
                        5.
                     
                     
                        V článku 6 sa odsek 5 nahrádza takto:
                        
                           „5.   Rade pomáha sekretariát, ktorý zabezpečuje a zastrešuje Komisia. Sekretariát v spolupráci s predsedom a podpredsedami pripravuje zasadnutia rady, ročný pracovný program a výročnú správu siete. Sekretariát úzko spolupracuje so sekretariátom výboru EMCO s cieľom koordinovať iniciatívy a posilniť spoluprácu medzi sieťou a výborom EMCO.“
                        
                     
                  
                        6.
                     
                     
                        Článok 7 sa nahrádza takto:
                        
                           „Článok 7
                           Finančná podpora
                           Celkové finančné zdroje potrebné na vykonávanie tohto rozhodnutia sa sprístupnia v súlade s viacročným finančným rámcom na roky 2021 – 2027, pričom ročné rozpočtové prostriedky schvaľuje Európsky parlament a Rada v rámci obmedzení finančného rámca.“
                        
                     
                  
                        7.
                     
                     
                        V článku 9 sa odsek 2 nahrádza takto:
                        
                           „2.   Právomoc prijímať delegované akty uvedená v článku 8 sa Komisii udeľuje do 31. decembra 2027.“
                        
                     
                  
                        8.
                     
                     
                        Článok 10 sa nahrádza takto:
                        
                           „Článok 10
                           Preskúmanie
                           Komisia do 30. septembra 2026 predloží správu o hodnotení uplatňovania tohto rozhodnutia Európskemu parlamentu, Rade, Európskemu hospodárskemu a sociálnemu výboru a Výboru regiónov. V uvedenej správe sa okrem iného posúdi, do akej miery sieť prispela k dosiahnutiu cieľov stanovených v článku 3.“
                        
                     
                  
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. januára 2021.
         
         
            V Bruseli 25. novembra 2020
            
               
                  Za Európsky parlament
               
               
                  predseda
               
               D. M. SASSOLI
            
            
               
                  Za Radu
               
               
                  predseda
               
               M. ROTH
            
         
         
            (1)  Stanovisko z 30. októbra 2019 (zatiaľ neuverejnené v úradnom vestníku).
         
            (2)  Pozícia Európskeho parlamentu z 11. novembra 2020 (zatiaľ neuverejnená v úradnom vestníku) a rozhodnutie Rady z 18. novembra 2020.
         
            (3)  Rozhodnutie Európskeho parlamentu a Rady č. 573/2014/EÚ z 15. mája 2014 o posilnenej spolupráci medzi verejnými službami zamestnanosti (VSZ) (Ú. v. EÚ L 159, 28.5.2014, s. 32).